અમિતાભ બચ્ચનની બજારમાં એન્ટ્રી થતાં જ બધાં વેપારીઓના મનમાં ફાળ પડે. રોજની જેમ આજે પણ તે સહુથી છેલ્લે આવીને સહુથી પહેલાં પોતાનો બધો માલ વેચીને મોજથી જતો રહે! બધા ગ્રાહકો પણ તેની પાસેથી જ માલ લેવા પડાપડી કરતા. પણ… આજે એવું ન થયું! કેમ? ગઈકાલે તેણે જે ગ્રાહકોને માલ વેચ્યો હતો તે બધા ફરિયાદ સાથે માલની પાછો આપતા હતા અને આજે તેઓ તેનો માલ મફતમાં લેવા પણ તૈયાર ન હતા. એ હતો ગોળ! હું મજાક નથી કરતો, ખરેખર અમિતાભ બચ્ચન ગોળ વેચે છે! આજના યંગ લોકો યંગ થયાં તે પહેલાં ૧૯૭૩ માં બનેલી કલાત્મક ફિલ્મ ‘સૌદાગર’ જોશો તો મારી વાત જરૂર માનશો.